Správa zo zahraničnej pracovnej cesty

1. Účastníci ZPC:

Titul, meno a priezvisko:	

Mgr. Jana Stadtruckerová.	
Pracovisko:	Odbor medzinárodnej spolupráce vo výskume a vývoji,  Sekcia vedy a techniky, MŠVVŠ SR, Stromová 1, 
813 30 Bratislava	
Pracovné zaradenie:	hlavný štátny radca, národný koordinátor projektov NPC EUREKA - Eurostars	
Znalosť jazykov:	AJ, FJ (C1, B1)	

2. Zahraničná pracovná cesta:

Štát:	Belgicko	
Mesto:	Brusel	
Vykonaná v doch:	9.9. – 11.9.2013	
Prijímajúca organizácia:	EUREKA Sekretariát, Rue Neerveld 107, 1200 Brusel 	
Účel cesty:	24. zasadnutie Poradnej skupiny programu Eurostars	
Spôsob financovania:	cestovné a pobytové náklady hradí MŠVVŠ SR	

3. Rámcový program pobytu:

9.9.2013

10.9.2013
11.9.2013

	odlet z Viedne do Ankary, prílet o 11,20

12.30 – 17.00  – zasadnutie k programu Eurostars 1
  9.30 – 16.30 – zasadnutie k programu Eurostars 2

4. Stručný priebeh rokovaní:

         V dňoch 9.9. – 11.9. 2013 som sa zúčastnila 24.zasadnutia Poradenskej skupiny programu Eurostars. Túto skupinu tvoria národní projektoví koordinátori z krajín zapojených do programu Eurostars. Úlohou tejto skupiny je poskytnúť poradenstvo a priestor na diskusiu týkajúcu sa implementácie programu. Toto zasadnutie bolo moje prvé zasadnutie vo funkcii NCP pre program Eurostars. Hlavným zámerom bolo oboznámiť sa s činnosťou EAG group.
         Zasadnutie bolo rozdelené do dvoch časí. Prvá časť – 10.10.2013 bola zameraná na analýzu a zhodnotenie poslednej výzvy programu Eurostars, výzva 10 (Cut off 10). Boli predstavené ďalšie kroky spojené z implementáciou projektov schválených v tejto výzve. 
       Druhá časť programu, dňa 11.9.2013, bola venovaná príprave programu Eurostars 2, pokračovanie programu v novom Programovacom období 2014 – 2020. Bol stručne predstavený plán implementácie programu, rokovania EK, hodnotiace kritériá, kritériá oprávnenosti, registračný systém, formulár prihlášky, zhodnotenie finančnej oprávnenosti. EAG schválila aj termín prvej výzvy programu Eurostars 2. Uzávierka bude 13.3.2014

Zasadnutie  dňa 10.9.2013

        Zasadnutie otvoril  Michel Vanaermaete, IKT a projektový manažér z EUREKA sekretariátu. V zastúpení prezidenta sekretariátu Pedra de Samparia Nunesa privítal účastníkov zasadnutia. Po schválení programu a záznamu z predchádzajúceho zasadnutia EAG group, odznela prezentácia Petra Chrisnalla, koordinátora výziev programu Eurostars zameraná na podrobnú analýzu výzvy 10 programu Eurostars.. 

Svoju prezentáciu rozdelil do viacerých častí:

-	V prvej časti prezentácie sa venoval podrobne prihláškam projektov, ktoré boli predložené v rámci výzvy 10.  Vo výzve 10 bol celkový počet  predložených prihlášok  594, z toho oprávnených bolo 510 – vyhoveli kritériám programu. Celková hodnota predložených prihlášok  bola  830 mil. EURO.  Prihlášky v rámci výzvy predložilo 1932 organizácií, z toho 72% sú výskumné MSP alebo MSP.  Prihlášky boli z 32 členských krajín programu Eurostars a tiež z Kórei, Indie, Mexika, USA. Najviac projektov predložili organizácie z Nemecka a to 308 prihlášok, kde je účastník z Nemecka, ďalej nasleduje Francúzsko 142 projektov a Taliansko 92. SR – slovenský účastník bol  v 8 projektoch. 
-	V druhej časti sa venoval kontrole oprávnenosti projektov Eurostars. V úvode poďakoval NCP z 19 krajín a expertom za pomoc pri kontrole oprávnenosti prihlášok. Z celkového počtu 594 prihlášok bolo oprávnených 510. Najviac prihlášok, 140 bolo z oblasti IKT, biotechnológie – 147 prihlášok a z oblasti priemyselných technológií. Z týchto oblastí je aj najviac expertov, ktorí hodnotia projekty. Hlavne ide o expertov z akademickej sféry a vzniká potreba mať aj expertov z komerčnej sféry, ktorí vedia zhodnotiť trhový potenciál produktu alebo služby vyvíjanej v rámci projektu.  
-	V tretej časti prezentoval metodiku hodnotenia projektov „fast tracking“. Potreba zrýchliť hodnotenie projektov – činnosť Hodnotiaceho panelu, vznikla v tejto výzve – veľký počet prihlášok. V rámci procesu „fast tracking“ pôjde o redukciu práce členov hodnotiaceho panelu a vylúčia sa projekty, ktoré dostali nízke hodnotenie od hodnotiteľov – 3 hviezdičky zo 4 najmenej v dvoch kritériách. Tieto projekty, už nepôjdu na schvaľovanie do Hodnotiaceho panelu. 
-	V štvrtej časti prezentácie sa venoval problematike finančnej synchronizácie. Z 510 oprávnených prihlášok, bolo hodnotiacim panelom na základe hodnotenia expertov schválených 103 projektov. Tieto projekty sa stali oprávnené na verejné financovanie z národných zdrojov. Z nich 72 projektov je plne financovaných. Celková hodnota projektov je 146,5 mil. EURO, 58,9 mil. EURO je verejná podpora. SR mala medzi 103 schválenými projektmi 3 projekty – E!8179 TAP – PALM, E!8170 – VIGILANT – CE a E!8596 – PERF and SORP. Na základe finančných možnosti rozpočtu MŠVVaŠ SR budeme financovať jeden projekt a to E!8179 TAP – PALM v celkovej hodnote 212 750 EUR.
-	V závere uviedol dôležité termíny súvisiace s výzvou 10. Ide hlavne o uzávierku zaslania konzorciálnych dohôd. Tá je 1.11.2013. Ďalšia uzávierka sa týka Vyhlásení o záväzkoch pre projekty z výzvy 10. Tu je uzávierka polovica septembra 2014.

          Ďalším bodom programu bola prezentácia Biancy Lepsa, projektová manažérka programu Eurostars. Vo svojej prezentácií sa zamerala na problematiku monitorovania a reportingu projektov, top-up platbám a rozpočtu a optimalizácií procesu žiadostí o zmeny v projekte. 

           Jednotlivé časti prezentácie podrobnejšie:

-	Monitoring projektov a reporting programu Eurostars ( Výzvy 1 – 9) : v rámci programu Eurostars ( Výzvy 1 – 9)  sú ukončené projekty z výzvy č. 1, najviac bežiacich projektov je od výzvy 6 – 8. SR má ukončený jeden projekt, E!6497 A++SILENCER. V ďalšej časti uviedla prehľad stavu prípravy a doručovania  projektových správ, EUREKA sekretariát dostal 366  priebežných projektových správ od výzvy 2  až po výzvu 8. Správy, ktoré je potrebné zasielať po realizácií projektu sú: záverečná správa a správy o trhovom dopade. K augustu 2013, bolo ukončených 239 projektov.  Správy musí vypracovať každý účastník projektu. Miera návratnosti  záverečných správ je 84%. 752 požiadaviek na správy bolo zaslaných, 182 správ obdŕžal sekretariát k máju 2013. Návratnosť správ trhového dopadu bola oveľa nižšia – 40%. Tieto správy je potrebné zasielať na sekretariát EUREKA po 1., 2., 3 roku po úspešnom ukončení projektu. Stav konzorciálnych dohôd za výzvu 9, okrem 2 všetky dohody sú už na sekretariáte EUREKA. V závere tejto časti uviedla dva úspešné Eurostars projekty – E! 4267 ELASTOBUS – výzva 1, krajiny. Francúzsko a Izrael, nový systém pre zobrazovanie hrudníka a projekt E!5147 OPTITUNE, výzva 3, krajiny: Veľká Británia, Dánsko, inovatívny filter pre svetielkujúcu spektroskopiu
-	Financovanie a Národné financujúce  orgány (NFO): v úvode tejto časti prezentovala prehľad dĺžky trvania podpisu zmlúv s účastníkmi projektov. Priemerná dĺžka trvania je 9,6 mesiacov. Od výzvy 1 po výzvu 9 prišlo k skráteniu tejto dĺžky. Z 10,4 mesiacov na 8,1 mesiacov. Ďalej sa venovala problematike platieb, skutočná situácia záväzkov (záväzky krajín). Od výzvy 1 – 7 sú záväzky v hodnote 375 mil. EURO, 105 mil. EURO je odhad pre výzvy 8 – 10. Platby – 30 NFO už komunikovalo svoje „Vyhlásenia o výdavkoch“, deklarovali platby v hodnote 199,21 mil. EURO. SR deklarovalo platby v hodnote, 161,700 EURO za rok 2012, z čoho nám EK refundovala 40,425 EUR. 
-	Optimalizácia procesu žiadosti o zmeny v projekte: navrhla zjednodušenie celej procedúry, aby sa minimalizovali chyby v komunikácií. V novom programe Eurostars 2 bude nový štandardizovaný formulár – žiadosť o zmenu v projekte, povinná šablóna pre email, komunikácia bude iba s koordinátorom projektu a to cez email. Podrobnejšie budú pravidlá vysvetlené v usmerneniach pre účastníkov projektov, v usmerneniach pre vyhlásenia o zmenách.
           Michel Vanaermaete, IKT a projektový manažér z EUREKA sekretariátu ukončil zasadnutie a poďakoval všetkým účastníkom.

Zasadnutie dňa 11.9.2013

         Druhý deň zasadnutia otvoril a viedol l Michel Vanaermaete, IKT a projektový manažér z EUREKA sekretariátu. Tento deň bol venovaný príprave a implementácií programu Eurostars 2 v období 2014 – 2020. Program bol rozdelený do viacerých častí zameraných na predstavenie a úlohy sekretariátu EUREKA, aktivity predsedníctva EUREKA, implementácia programu na centrálnej úrovni, časový plán implementácie, Eurostars Corporate identity, registračný systém, kritériá oprávnenosti a usmernenia, hodnotiace kritériá a prihláška, návrh prvej výzvy – cut-off 1, diskusia k finančnej kapacite účastníka financovať projekt.

       Michel Vanaermaete, IKT a projektový manažér z EUREKA sekretariátu v úvode predstavil postup rokovaní s EK týkajúcej sa programu Eurostars 2. Zdôraznil pokračovanie decentralizovaného riadenia. Už sa dohodlo, že na celé obdobie programu bude príspevok EK 287 mil. EURO. Refundácia zostáva na úrovni 25%, nie ako bol pôvodný návrh 33%. Teraz sa rokuje o administratívnych nákladoch, tvoria max 2% celkových nákladov, ešte požadujú zvýšenie o 4% z dôvodu zvýšených nákladov na hodnotenie projektov, budú 3 hodnotitelia. 

       Ďalej sa venoval nasledujúcim častiam programu:

Eurostars 2 – implementácia programu

      Medzi najdôležitejšie úlohy sekretariátu EUREKA z hľadiska implementácie sú: koordinácia programu v rámci siete EUREKA, spolupráca s financujúcimi orgánmi, podpora programu, organizácia a hodnotenie výziev, monitorovanie projektov, hodnotenie dopadu programu, riadenie EU top up. Toto si vyžiada investície hlavne do IKT podpory – pre program Eurostars 2 sa vytvorí jedna webová platforma – elektronický systém podávania prihlášok, monitorovanie, databáza expertov – hodnotenie, podpora programu, monitorovanie. 

 Časový plán implementácie programu Eurostars 2

       Dôležité míľniky programu Eurostars 2

20.6.2013	Konečné rozhodnutie o implementačných usmerneniach	
10.7.2013	Návrh EK pre článok 185	
30.10.2013	Eurostars 2 – úvodná konferencia	
13.3.2014	Prvá výzva – uzávierka predkladania projektov	
Polovica septembra 2014	Druhá výzva – uzávierka predkladania projektov	
September 2014	Podpisy bilaterálnych dohôd	

          Dôležitý je pre nás hlavne mesiac september 2014. SR bude musieť od januára 2014 začať prípravy na podpis bilaterálnej dohody so sekretariátom EUREKA. V novej dohode by mali byť aj míľniky, týkajúce sa skrátenia doby rokovania o zmluve  na 7 mesiacov, zabezpečenia financovania pre prvých 50 projektov na ranking liste, zabezpečenia financií pre  50 – 75% projektov.  akceptácia spoločného systému reportingu, definícia spoločnej metodológie pre finančnú kapacitu účastníka. Očakáva sa, že míľniky dosiahneme v polovici programu.

         Dôležitými novinkami v programe je zavedenie spoločného monitoringu a zhodnotenie finančnej schopnosti účastníka financovať projekt. Podrobnejšia informácia bude na špecializovanej konferencii, venovanej tejto problematike v novembri 2013. Takisto sa pripravuje nový webový portál – platforma – elektronický systém pre podávanie prihlášok a monitorovanie projektov – NCP. K novým pravidlám programu bude aj tréning pre NCP, plánuje sa pred prvou výzvou – december 2013 alebo január 2014.

        Nasledovala prezentácia,  Niki Naska marketingovej manažérky zo sekretariátu EUREKA na tému:

 Eurostars Corporate Identity. 

        Vo svojej prezentácií predstavila nové logo programu a prezentovala návrh novej verejnej webovej stránky programu. Podrobnejší dizajn a stavbu stránky predstaví na ďalšom stretnutí v októbri 2013. 

       Ďalším bodom bolo predstavenie filozofie nového registračného systému – webovej platformy. Tú predstavil Michel Vanaermaete, IKT a projektový manažér z EUREKA sekretariátu. 

Registračný systém – webová platforma

        Hlavným cieľom je dať všetky informácie týkajúce sa projektu na jedno miesto. Platforma bude obsahovať všetky informácie o projekte počas jeho životného cyklu. Pôjde o administratívne informácie a tiež  informácie národné (dostupnosť verejných zdrojov a pravidlá) a medzinárodné. Platforma sa bude využívať ako komunikačná platforma medzi NCP. Bude možné podávať elektronicky všetky dokumenty . vyhlásenia o výdavkoch a záväzkoch, hodnotenie oprávnenosti účastníka a tiež zhodnotenie finančnej schopnosti účastníka. 

Ďalším bodom bola prezentácia Petra Chrisnalla, koordinátora výziev programu Eurostars. 

Kritériá oprávnenosti a usmernenia.

       Pracovná skupina pre prípravu programu Eurostars 2 predložila 11 kritérií pre hodnotenie oprávnenosti. Tieto kritériá môžeme rozdeliť do troch skupín:
1.	 Týkajúce sa účastníkov v konzorciu: Všetky MSP vykazujú minimálnu ekonomickú aktivitu, každý člen konzorcia je právny subjekt v domácej krajine, žiadna organizácia nepodlieha ilegálnym obchodným praktikám, žiadna z organizácií v konzorciu nie je v bankrote,
2.	Týkajúce sa konzorcia ako celku: lídrom konzorcia je výskumný MSP z Eurostars krajiny, najmenej jeden je z inej Eurostars krajiny, príspevok MSP je 50% celkových nákladov bez subdodávok, vyrovnané konzorcium – žiaden účastník alebo krajina nie je zodpovedná za viac než 75%  celkových projektových nákladov,
3.	Týkajúce sa projektu ako celku: trvanie projektu je najviac 3 roky, uvedenie na trh je po dvoch rokoch ukončenia, projekt vyhovuje kritériám EUREKA ( žiadne tematické obmedzenia, civilný charakter projektu)
EAG schválila kritériá pre program Eurostars 2. Pripravujú sa usmernenia. K  návrhu sa bude môcť vyjadriť aj SR.

       V ďalšej časti programu sa venoval problematike hodnotiacich kritérií a formuláru prihlášky.

Hodnotiace kritériá a formulár prihlášky

V úvode prezentácie predstavil tri základné skupiny hodnotiacich kritérií, ktoré sa delia na podskupiny kritérií:
1.	Základné kritériá – kvalita konzorcia, pridaná hodnota spolupráce, realistický a jasne definovaný projektový manažment a plánovanie, opodstatnená štruktúra nákladov,
2.	Inovácia a výskum a vývoj – stupeň inovácie, nové aplikované poznatky, úroveň technickej vyspelosti, technická uskutočniteľnosť a riziko,
3.	Trh a komercionalizácia – veľkosť trhu, prístup na trh a riziko, konkurenčná výhoda, jasný a realistický plán komercionalizácie,
Zdôraznil, že kritériá a ich podskupiny musia byť zrozumiteľné a jasne definované. Tiež zdôraznil, že všetky kritériá musia byť nájdené v prihláške. Formulár prihlášky preto musí byť stručný,  jednoduchý a musí obsahovať všetky informácie potrebné pre hodnotenie projektu. Podrobnejšia prezentácia hodnotiacich kritérií bude na ďalšom zasadnutí, 8. – 9.10.2013.

Ďalším bodom programu, bol návrh termínu uzávierky prvej výzvy na predkladanie projektov v programe Eurostars 2. Termín uzávierky bol stanovený na 13.3.2014. Schválilo sa skrátenie doby o jeden týždeň na zhodnotenie finančnej kapacity účastníkov. Takisto finančná synchronizácia začne paralelne so schválením ranking listu Skupinou vysokých predstaviteľov (HLR). 

Diskusia k finančnej kapacite

Posledným bodom programu bola diskusia týkajúca sa finančnej kapacity. Táto je definovaná ako kapacita financovania projektu, zohľadňuje potenciálny prístup k verejným zdrojom, a kapacitu refundácie externých zdrojov potrebných k realizácií projektu (verejné, súkromné zdroje).  NFO môžu začať hodnotiť finančnú kapacitu, hneď po uzávierke výzvy. Pri prvej výzve je to 13.3.2014. Termín bude 9.5.2014 pri prvej výzve. Výstupom bude správa, ktorá obsahuje nasledujúce informácie:
-	Prístup k vereným financiám pre všetkých účastníkov, nie iba MSP,
-	Finančná kapacita všetkých firiem – kapacita účastníka realizovať projekt,
Podrobnejšie informácie o obsahu správ budú v usmerneniach a bude sa im venovať špecializovaná konferencia v novembri 2013. V závere uviedol prípravu spoločnej metodológie pre hodnotenie finančnej kapacity. Každý NFO by mal poskytnúť ESE detailnú metodológiu na výpočet finančnej  kapacity. 

Zasadnutie ukončil Michel Vanaermaete, IKT a projektový manažér z EUREKA sekretariátu, poďakoval prítomným za účasť. Nasledujúce zasadnutie sa uskutoční v dňoch 8.-9.10.2013 v Bruseli, Belgicko.

5.Odporúčané závery:

Odporúčania sa týkajú hlavne programu Eurostars 2:
-	Bude potrebné sledovať celkovú prípravu a implementáciu programu. Sekretariát EUREKA v súčasnosti pripravuje nové pravidlá programu, nové usmernenia. 
-	Po schválení programu – ukončenie legislatívneho procesu, bude potrebné začať prípravy podpisu bilaterálnej dohody z ESE sekretariátom. Proces začne v roku 2014.
-	Bude potrebné sa zúčastňovať podujatí týkajúcich sa nových pravidiel hodnotenia, podávania prihlášok, financovania. 

6.   Prehľad prinesenej dokumentácie a miesto jej uloženia
Prinesené materiály a prezentácie sú uložené na Sekcii vedy a techniky MŠVVŠ SR, kde sú 
na požiadanie k dispozícii. 
7.    Spôsob zverejnenia výsledkov ZPC, prenos získaných informácií
Správa i prinesené dokumenty zo ZPC sú archivované na Sekcii vedy a techniky MŠVVŠ SR, ako aj na Sekcii medzinárodnej spolupráce, európskych záležitostí a celoživotného vzdelávania MŠVVŠ SR a správa bola zverejnená na webovej stránke MŠVVaŠ SR.

Správu vypracovali: J. Stadtruckerová; NPC EUREKA, 		............................
                                    Eurostars 
Dátum: 17..9. 2013
Správu schválil: Ing. Róbert Szabó, PhD.				............................
                 generálny riaditeľ sekcie vedy a techniky